Tiltale: Krasjlandet med helikopter – hadde 2,29 i promille
Det skriver Nordlys. Det svenske helikopteret var på vei fra Alta til Kiruna 15. august i fjor, da det måtte lande i Reisadalen i Nord-Troms. Landingen var så hard at helikopteret fikk omfattende skader. Nødpeilesenderen ble også utløst, noe som gjorde det enkelt for letemannskapene å finne havaristen.Den svenske flygeren ble lettere skadet i krasjlandingen, og var kraftig beruset da han ble tatt hånd om og sendt til Universitetssykehuset Nord-Norge. Statsadvokaten i Troms og Finnmark mener svensken fløy i beruset tilstand, og har tatt ut tiltale. Ifølge Nordlys nekter piloten straffskyld for promilleflyging, og hevder at han begynte å drikke først etter krasjlandingen. Statsadvokaten har subsidiært tiltalt mannen for å ha konsumert alkohol, til tross for at han forsto eller måtte forstå at det kunne bli innledet politietterforskning. Ifølge tiltalebeslutningen drakk piloten en halv flaske Jägermeister.Rettssaken mot 35-åringen er berammet til 1. april i Nord-Troms tingrett. Statsadvokaten varslet i tiltalebeslutningen at det i tillegg til straff vil bli lagt ned påstand om rettighetstap og tap av luftfartssertifikat. Statens havarikommisjon for transport satte i gang en begrenset undersøkelse etter havariet. Arbeidet pågår fortsatt. Slik oppsummerte kommisjonen hendelsesforløpet i oktober i fjor: «Den 15. august 2015 skulle helikopteret flys fra Alta til Kiruna. Det var visuelle flyforhold og sørøstlig vind. Da helikopteret nærmet seg Reisadalen utførte flygeren en høyresving, og da helikopteret kom til en nordvestig kurs tapte det høyde selv om fartøysjef trakk i kollektivspaken. Helikopteret sank vertikalt, landet hardt og ble stående på understellet. Helikopteret fikk omfattende skader. Flygeren fikk skader som medførte sykehusinnleggelse.»
Snaue fire timer etter ulykken hadde helikopterpiloten 2,29 i promille. Nå har statsadvokaten i Troms og Finnmark tatt ut tiltale for promilleflyging.